
PRODUKTRESUMÉ

for

Mycophenolate mofetil "EQL Pharma", hårde kapsler


0.	D.SP.NR.
35027

1.	LÆGEMIDLETS NAVN
Mycophenolate mofetil "EQL Pharma"

2.	KVALITATIV OG KVANTITATIV SAMMENSÆTNING
Hver kapsel indeholder 250 mg mycophenolatmofetil.

Alle hjælpestoffer er anført under pkt. 6.1.

3.	LÆGEMIDDELFORM
Hårde kapsler (kapsler)

Hvidt til råhvidt, granulært pulver indeholdt i en størrelse “1” hård gelatinekapsel med blå hætte og brun krop, mærket med “266” på kroppen med sort printblæk.


4.	KLINISKE OPLYSNINGER

4.1	Terapeutiske indikationer
Mycophenolate mofetil "EQL Pharma" er, i kombination med ciclosporin og kortikosteroider, indiceret til forebyggelse af akut transplantatafstødning hos voksne og pædiatriske patienter (i alderen 1 til 18 år), der modtager allogene nyre‑, hjerte‑ eller levertransplantater.

4.2	Dosering og administration
Behandling bør påbegyndes og fortsættes af specialister med særligt kendskab til transplantationer.



Dosering

Voksne

Nyretransplantation
Behandling bør påbegyndes inden for 72 timer efter transplantationen. Den anbefalede dosis til nyretransplanterede patienter er 1 g administreret to gange dagligt (døgndosis, 2 g).

Hjertetransplantation
Behandling bør påbegyndes inden for 5 dage efter transplantationen. Den anbefalede dosis til hjertetransplanterede patienter er 1,5 g administreret to gange dagligt (døgndosis, 3 g).

Levertransplantation
Behandling af intravenøs mycophenolatmofetil skal administreres i de første 4 dage efter en levertransplantation og herefter skal oral mycophenolatmofetil administration påbegyndes, så snart det tåles. Den anbefalede orale dosis til levertransplanterede patienter er 1,5 g administreret to gange dagligt (døgndosis, 3 g).

Pædiatrisk population (1 til 18 år)

Pædiatrisk dosisinformation i dette afsnit gælder for alle orale formuleringer for alle mycophenolatmofetil produkter, i hensigtsmæssigt omfang. Der bør ikke skiftes mellem forskellige orale formuleringer uden klinisk overvågning.

Den anbefalede initiale dosis af mycophenolatmofetil til pædiatriske nyre‑, hjerte‑ eller levertransplanterede patienter er 600 mg/m2 (af legemsoverfladeareal), administreret oralt to gange dagligt (den totale daglige initialdosis må ikke overskride 2 g eller 10 ml af oral suspension).

Dosis og lægemiddelform skal baseres på en individuel klinisk vurdering. Hvis den anbefalede initiale dosis tåles, men tilstrækkelig klinisk immunsuppression ikke opnås hos pædiatriske hjerte‑ og levertransplanterede patienter, kan dosis øges til 900 mg/m2 legemsoverfladeareal, administreret to gange dagligt (maksimal total daglig dosis af 3 g eller 15 ml af oral suspension). Den anbefalede vedligeholdelsesdosis hos pædiatriske nyretransplanterede patienter forbliver på 600 mg/m2 to gange dagligt (maksimal total daglig dosis på 2 g eller 10 ml oral suspension).

Mycophenolatmofetil pulver til oral suspension bør anvendes til patienter, der ikke er i stand til at sluge kapsler og tabletter og/eller med et legemsoverfladeareal mindre end 1,25 m2 på grund af øget risiko for kvælning. Til patienter med et legemsoverfladeareal på 1,25‑1,5 m2 kan der ordineres mycophenolatmofetil-kapsler i en dosis på 750 mg to gange dagligt (døgndosis, 1,5 g). Til patienter med et legemsoverfladeareal større end 1,5 m2 kan der ordineres mycophenolatmofetil-kapsler eller ‑tabletter i en dosis på 1 g to gange dagligt (døgndosis, 2 g). Da nogle bivirkninger forekommer hyppigere i denne aldersgruppe (se pkt. 4.8) end hos voksne, kan det blive nødvendigt forbigående at nedsætte dosis eller afbryde behandlingen, under behørig hensyntagen til relevante kliniske faktorer, herunder bivirkningssværhedsgraden.



Anvendelse hos særlige populationer

Ældre
Den anbefalede dosis på 1 g administreret to gange dagligt til nyretransplanterede patienter og 1,5 g administreret to gange dagligt til hjerte‑ eller levertransplanterede patienter er passende til ældre.

Nedsat nyrefunktion
Hos nyretransplanterede patienter med svær, kronisk nedsat nyrefunktion (glomerulær filtrationsrate < 25 ml/min/1,73 m2), bortset fra perioden umiddelbart efter transplantationen, skal doser på mere end 1 g administreret to gange dagligt undgås. Desuden skal disse patienter observeres omhyggeligt. Dosisregulering er ikke nødvendig hos patienter, der oplever forsinket nyretransplantatfunktion postoperativt (se pkt. 5.2). Der findes ingen tilgængelige data for hjerte‑ eller levertransplanterede patienter med svær, kronisk nedsat nyrefunktion.

Svært nedsat leverfunktion
Dosisjustering er ikke nødvendig hos nyretransplanterede patienter med svær leverparenkymlidelse. Der er ingen tilgængelige data for hjertetransplanterede patienter med svær leverparenkymlidelse.

Behandling under afstødningsepisoder
Voksne
Mycophenolsyre (MPA) er den aktive metabolit af mycophenolatmofetil. Afstødning af nyretransplantat medfører ingen ændringer af MPAs farmakokinetik; dosisreduktion eller afbrydelse af behandlingen er ikke nødvendig. Der er ikke grundlag for dosisjustering efter afstødning af hjertetransplantat. Der findes ingen tilgængelige farmakokinetiske data for afstødning af levertransplantat.

Pædiatrisk population
Der er ingen data vedrørende behandling af førstegangs‑ eller recidiverende afstødning hos pædiatriske transplanterede patienter.

Administration
Oral anvendelse.

Sikkerhedsforanstaltninger, der skal tages før håndtering eller administration af lægemidlet
Da mycophenolatmofetil har udvist teratogen virkning hos rotter og kaniner, må kapslerne ikke åbnes eller knuses. Undgå inhalation og at hud og slimhinder kommer i direkte kontakt med pulveret i kapslerne. Vask omhyggeligt med sæbe og vand, hvis en sådan kontakt forekommer; skyl øjnene med rent vand.

4.3	Kontraindikationer
· Mycophenolatmofetil må ikke anvendes til patienter med overfølsomhed over for mycophenolatmofetil, mycophenolsyre eller over for et eller flere af hjælpestofferne anført i pkt. 6.1. Der er observeret overfølsomhedsreaktioner over for dette lægemiddel (se pkt. 4.8).
· Behandlingen må ikke anvendes hos fertile kvinder, som ikke anvender højeffektiv prævention (se pkt. 4.6).
· Behandlingen må ikke initieres hos fertile kvinder uden at en negativ graviditetstest foreligger, for at udelukke uønsket anvendelse under graviditet (se pkt. 4.6).
· Behandlingen må ikke anvendes under graviditet, medmindre der ikke findes en hensigtsmæssig alternativ behandling til at forhindre afstødning af transplantatet (se pkt. 4.6).
· Behandlingen må ikke anvendes til ammende kvinder (se pkt. 4.6).

4.4	Særlige advarsler og forsigtighedsregler vedrørende brugen

Neoplasmer
Patienter, der får immunsuppressiv behandling med kombinationer af lægemidler, som inkluderer mycophenolatmofetil, har forøget risiko for at udvikle lymfomer og andre maligne lidelser, især i huden (se pkt. 4.8). Risikoen synes snarere at være relateret til intensiteten og varigheden af immunsuppression end til brugen af et bestemt middel.
For at minimere risikoen for hudkræft må det generelt tilrådes, at udsættelse for sollys og UV‑lys begrænses ved, at der bæres beskyttende beklædning, og ved at der anvendes en solcreme med en høj beskyttelsesfaktor.

Infektioner
Patienter, som bliver behandlet med immunsuppressiva herunder mycophenolatmofetil, har en øget risiko for opportunistiske infektioner (bakteriel, svampe, viral og protozoel), dødelige infektioner og sepsis (se pkt. 4.8). Sådanne infektioner inkluderer latent viral reaktivering, såsom hepatitis B‑ eller hepatitis C-reaktivering og infektioner forårsaget af polyomavira (BK‑virus associeret med nefropati, JC‑virus associeret med progressiv multifokal leukoencefalopati PML). Tilfælde af hepatitis, som skyldes reaktivering af hepatitis B eller hepatitis C, er rapporteret hos smittebærere behandlet med immunsuppressiva. Disse infektioner er ofte forbundet med en høj samlet immunsuppressiv belastning og kan forårsage alvorlige eller dødelige udfald. Lægen skal overveje dette som differentialdiagnose hos immunsupprimerede patienter med svækket nyrefunktion eller neurologiske symptomer. Mycophenolsyre har en cytostatisk virkning på B‑ og T‑lymfocytter, og derfor kan en øget sværhedsgrad af COVID‑19 forekomme, og passende kliniske tiltag skal overvejes.

Der er rapporteret hypogammaglobulinæmi i forbindelse med tilbagevendende infektioner hos patienter, der har fået mycophenolatmofetil i kombination med andre immunsuppressiva. I nogle af disse tilfælde blev serum‑IgG‑niveau normaliseret, når mycophenolatmofetil blev erstattet af alternative immunsuppressiva. Patienter i behandling med mycophenolatmofetil, der får tilbagevendende infektioner, skal have målt serum-immunglobuliner. I tilfælde af vedvarende, klinisk relevant hypogammaglobulinæmi skal passende kliniske tiltag overvejes under hensyntagen til den potente cytostatiske virkning, mycophenolsyre har på T‑ og B‑lymfocytter.

Der er publicerede tilfælde af bronkiektasi hos voksne og børn, der har fået mycophenolatmofetil i kombination med andre immunsuppressiva. I nogle af disse tilfælde sås forbedringer i de respiratoriske symptomer, når mycophenolatmofetil blev erstattet af alternative immunsuppressiva. Risikoen for bronkiektasi kan være knyttet til hypogammaglobulinæmi eller til direkte påvirkning af lungerne. Der er også rapporteret enkelte tilfælde af interstitiel lungesygdom og lungefibrose, som i nogle tilfælde var dødelige (se pkt. 4.8). Det anbefales at undersøge patienter, som udvikler vedvarende pulmonale symptomer, såsom hoste og dyspnø.

Blod og immunsystem
Patienter, der får mycophenolatmofetil, bør monitoreres for neutropeni, som kan være relateret til behandlingen, samtidige lægemidler, virale infektioner eller en eller anden kombination af disse årsager. Patienter, som får mycophenolatmofetil, bør have foretaget fuldstændig blodtælling hver uge den første måned, to gange om måneden den anden og tredje behandlingsmåned og derefter en gang om måneden igennem det første år. Hvis der optræder neutropeni (det absolutte neutrofilocyttal < 1,3 x 103/µl), skal behandlingen med mycophenolatmofetil måske afbrydes eller stoppes.

Tilfælde af pure red cell aplasia (PRCA) er blevet rapporteret hos patienter i behandling med mycophenolatmofetil i kombination med andre immunsuppressiva. Mekanismen for mycophenolatmofetil-induceret PRCA er ukendt. PRCA kan forsvinde ved reduktion af dosis eller ved ophør af mycophenolatmofetil-behandling. Ændringer i behandlingen med mycophenolatmofetil må kun foretages under tilstrækkelig overvågning af den transplanterede patient, så risikoen for afstødning af transplantatet minimeres (se pkt. 4.8).

Patienter, som får mycophenolatmofetil, skal informeres om straks at indberette alle tegn på infektion, uventede blodudtrædninger, blødning eller andre manifestationer på knoglemarvssvigt.

Patienterne skal underrettes om, at under behandling med mycophenolatmofetil kan vaccinationer være mindre effektive, og levende svækkede vacciner bør undgås (se pkt. 4.5). Vaccination mod influenza kan være af værdi. Receptudstedere bør henvise til nationale retningslinjer for influenzavaccination.

Mave-tarm-kanalen
Mycophenolatmofetil er blevet sat i forbindelse med en øget incidens af bivirkninger i fordøjelsessystemet, herunder sjældne tilfælde af ulceration, blødning og perforation. Behandlingen bør administreres med forsigtighed til patienter med aktiv alvorlig sygdom i fordøjelsessystemet.

Mycophenolat er en IMPDH (inosinmonofosfatdehydrogenase)-hæmmer. Det bør derfor undgås til patienter med sjælden arvelig mangel på hypoxantin-guanin-fosforibosyltransferase (HGPRT) såsom Lesch-Nyhan og Kelley-Seegmiller syndrom.

Interaktioner
Der skal udvises forsigtighed ved skift fra kombinationsbehandling indeholdende immunsuppressiva, som interfererer med MPAs enterohepatiske kredsløb, f.eks. ciclosporin, til andre som ikke interfererer, f.eks. tacrolimus, sirolimus, belatacept, eller omvendt, da dette kan ændre eksponeringen af MPA. Lægemidler, som påvirker MPAs enterohepatiske kredsløb (f.eks. colestyramin, antibiotika), bør anvendes med forsigtighed, da de potentielt kan reducere plasmaniveauet af mycophenolat og dets virkning (se også pkt. 4.5).

Mycophenolatmofetil bør ikke administreres sammen med azathioprin, da en sådan samtidig administration ikke er blevet undersøgt.

Benefit/risk-forholdet ved anvendelse af mycophenolatmofetil i kombination med sirolimus er ikke blevet klarlagt (se også pkt. 4.5).



Terapeutisk lægemiddelovervågning
Terapeutisk lægemiddelovervågning af MPA kan være hensigtsmæssigt ved skift i kombinationsbehandling (f.eks. fra ciclosporin til tacrolimus eller omvendt) eller for at sikre tilstrækkelig immunsuppression hos patienter med høj immunologisk risiko (f.eks. risiko for afstødning, behandling med antibiotika, tilføjelse eller seponering af interagerende lægemidler).

Særlige populationer

Pædiatrisk population
Der er meget begrænsede data efter markedsføring, der indikerer en større hyppighed af følgende bivirkninger hos patienter under 6 år sammenlignet med ældre patienter:
· lymfomer og andre maligne lidelser, især af posttransplantation lymfoproliferativ sygdom hos hjertetransplanterede patienter.
· blod og lymfesystem, herunder anæmi og neutropeni hos hjertetransplanterede patienter. Dette gælder for børn under 6 år sammenlignet med ældre patienter og sammenlignet med pædiatriske lever‑ eller nyretransplanterede patienter.
Patienter, som får mycophenolatmofetil, bør have foretaget ugentlig blodtælling den første måned, to gange om måneden den anden og tredje behandlingsmåned, og herefter en gang om måneden igennem det første år. Hvis der opstår neutropeni, bør behandlingen med mycophenolatmofetil afbrydes eller seponeres.
· mave-tarm-sygdomme herunder diarré og opkastning. Behandling bør administreres med forsigtighed til patienter med aktiv alvorlig sygdom i fordøjelsessystemet.

Ældre
Ældre patienter kan have større risiko for bivirkninger, såsom visse infektioner (herunder vævsinvasiv sygdom forårsaget af cytomegalovirus) og muligvis gastrointestinal blødning og lungeødem, sammenlignet med yngre patienter (se pkt. 4.8).

Teratogen virkning
Mycophenolat har en potent teratogen virkning hos mennesker. Spontane aborter (frekvens på 45 % til 49 %) og medfødte misdannelser (estimeret frekvens på 23 % til 27 %) er blevet rapporteret efter mycophenolatmofetil eksponering under graviditet. Derfor er behandlingen kontraindiceret under graviditet, medmindre der ikke findes en hensigtsmæssig alternativ behandling til at forhindre afstødning af transplantatet. Kvindelige fertile patienter skal informeres om risici og følge anbefalingerne angivet under pkt. 4.6 (f.eks. kontraceptionsmetode, graviditetstests) før, under og efter behandling med mycophenolatmofetil. Lægen skal sikre, at kvinder, som tager mycophenolatmofetil, forstår risikoen for skader hos barnet, nødvendigheden af sikker prævention og nødvendigheden af at kontakte lægen straks, hvis der er risiko for graviditet.

Antikonception (se pkt. 4.6)
På grund af robust klinisk evidens, der viser en høj risiko for abort og medfødte misdannelser, når mycophenolatmofetil anvendes under graviditet, skal graviditet under behandlingen undgås. Derfor skal fertile kvinder anvende mindst én pålidelig form for antikonception (se pkt. 4.3), inden behandling med mycophenolatmofetil påbegyndes, under behandlingen og i seks uger efter behandlingsophør, medmindre seksuel afholdenhed er den valgte form for prævention. Samtidig brug af to komplementære former for antikonception fortrækkes for at minimere risikoen for svigt i prævention og utilsigtet graviditet.

For rådgivning om antikonception til mænd, se pkt. 4.6.

Uddannelsesmateriale
Indehaveren af markedsføringstilladelsen vil sikre uddannelsesmateriale til sundhedspersoner, for at hjælpe patienter med at undgå føtal eksponering af mycophenolat og for at fremskaffe yderligere vigtig sikkerhedsinformation. Uddannelsesmaterialet vil fremhæve advarsler vedrørende mycophenolats teratogenicitet, give vejledning om kontraception inden behandling initieres og vejledning omkring nødvendigheden af graviditetstests. Lægen skal give fertile kvinder og i hensigtsmæssigt omfang mandlige patienter udførlig information om de teratogene risici og forholdsregler til at forebygge graviditet.

Yderligere forsigtighedsregler
Patienter må ikke donere blod under behandlingen og i mindst 6 uger efter seponering af mycophenolatmofetil. Mænd må ikke være sæddonorer under behandlingen og i mindst 90 dage efter seponering af mycophenolatmofetil.

Natriumindhold
Dette lægemiddel indeholder mindre end 1 mmol (23 mg) natrium pr. kapsel, dvs. det er i det væsentlige natriumfrit.

4.5	Interaktion med andre lægemidler og andre former for interaktion

Aciclovir
Der blev observeret højere aciclovir plasmakoncentrationer, når mycophenolatmofetil blev administreret sammen med aciclovir sammenlignet med administration af aciclovir alene. Ændringerne i MPAGs (MPAs fenoliske glukuronid) farmakokinetik (MPAG steg med 8 %) var minimale og anses ikke for klinisk signifikante. Da MPAG‑plasmakoncentrationer forhøjes ved nedsat nyrefunktion, ligesom aciclovir-koncentrationerne bliver det, er der en mulighed for, at mycophenolatmofetil og aciclovir, eller dets prodrugs, f.eks. valaciclovir, vil konkurrere om den tubulære sekretion, og at der kan ske yderligere forhøjelser af koncentrationerne af begge stoffer.

Antacida og protonpumpehæmmere
Der er observeret nedsat eksponering af MPA, når antacida, såsom magnesium‑ og aluminiumhydroxider, og protonpumpehæmmere, herunder lansoprazol og pantoprazol, bliver administreret sammen med mycophenolatmofetil. Der blev ikke set signifikante forskelle i hyppigheden af afstødning eller tab af transplantat hos mycophenolatmofetil-patienter, som tog protonpumpehæmmer versus mycophenolatmofetil-patienter, som ikke tog protonpumpehæmmer. Data supporterer ekstrapolering af dette fund til alle antacida, fordi reduktionen i eksponering er betydelig mindre, når mycophenolatmofetil gives samtidig med magnesium‑ og aluminiumhydroxider, end når mycophenolatmofetil gives samtidig med protonpumpehæmmere.

Lægemidler som interfererer med den enterohepatiske recirkulation (f.eks. colestyramin, ciclosporin A, antibiotika)
Der skal udvises forsigtighed med lægemidler, som interfererer med den enterohepatiske recirkulation pga. risikoen for nedsat virkning af mycophenolatmofetil.



Colestyramin
Efter enkeltdosis-administration af 1,5 g mycophenolatmofetil til normale, sunde personer forbehandlet med 4 g colestyramin tre gange dagligt i 4 dage var der en 40 % reduktion af MPA‑AUC (se pkt. 4.4 og pkt. 5.2). Der skal udvises forsigtighed ved samtidig administration pga. risikoen for nedsat effekt af mycophenolatmofetil.

Ciclosporin A
Ciclosporin A’s (CsA) farmakokinetik påvirkes ikke af mycophenolatmofetil. Derimod må en stigning i MPAs AUC på ca. 30 % forventes, hvis samtidig CsA‑behandling seponeres. CsA interfererer med det enterohepatiske kredsløb af MPA, resulterende i en reduceret eksponering af MPA på 30‑50 % hos nyretransplanterede patienter behandlet med mycophenolatmofetil og CsA, sammenlignet med patienter behandlet med sirolimus eller belatacept og sammenlignelige doser af mycophenolatmofetil (se også pkt. 4.4). Ligeledes bør der forventes ændringer i eksponeringen af MPA hos patienter, som skifter fra CsA til et af de immunsuppressiva, som ikke interfererer med MPAs enterohepatiske kredsløb.

Antibiotika, der eliminerer β‑glukuronidase-producerende bakterier i tarmen (f.eks. aminoglycosid, cephalosporin, fluorquinolon og penicillinklasser af antibiotika) kan interferere med MPAG/MPA enterohepatisk recirkulation, hvilket fører til reduceret systemisk MPA‑eksponering. Oplysninger om følgende antibiotika er tilgængelige:

Ciprofloxacin eller amoxicillin plus clavulansyre
Hos nyretransplanterede patienter er der i dagene umiddelbart efter start af behandling med oral ciprofloxacin eller amoxicillin plus clavulansyre rapporteret en reduktion i præ‑dosis MPA (trough) koncentrationerne på ca. 50 %. Denne effekt havde tendens til at blive mindre ved fortsat brug af antibiotika og ophøre inden for få dage efter seponering af antibiotika. Ændringen i præ‑dosisniveauet viser ikke nødvendigvis et præcist billede af ændringerne i den samlede MPA‑eksponering. Derfor er det normalt ikke nødvendigt at ændre dosis af mycophenolatmofetil, hvis der ikke er klinisk evidens for dysfunktion af transplantatet. Derimod skal der foretages en nøje klinisk monitorering under behandlingskombinationen samt kort tid efter den antibiotiske behandling.

Norfloxacin og metronidazol
Der blev ikke observeret nogen signifikant interaktion hos raske frivillige, når mycophenolatmofetil blev administreret samtidigt med norfloxacin eller metronidazol hver for sig. Kombinationen af norfloxacin og metronidazol reducerede imidlertid MPA‑eksponeringen med ca. 30 % efter én mycophenolatmofetil-enkeltdosis.

Trimethoprim/sulfamethoxazol
Der blev ikke observeret nogen virkning på MPAs biotilgængelighed.

Lægemidler, der påvirker glukuronidering (f.eks. isavuconazol, telmisartan)
Samtidig administration af lægemidler, der påvirker glukuronidering af MPA, kan ændre MPA‑eksponeringen. Forsigtighed anbefales derfor, når disse lægemidler administreres samtidigt med mycophenolatmofetil.

Isavuconazol
Ved samtidig administration af isavuconazol blev der observeret en stigning i eksponering for MPA (AUC0-∞) med 35 %.

Telmisartan
Samtidig administration af telmisartan og mycophenolatmofetil resulterede i et fald i MPA‑koncentrationerne på ca. 30 %. Telmisartan ændrer eliminationen af MPA ved at øge ekspressionen af PPAR gamma (peroxisom-proliferator-aktiveret receptor gamma), hvilket resulterer i en øget uridin-diphosphat-glucuronosyltransferase isoform 1A9 (UGT1A9)-ekspression og ‑aktivitet. Der blev ikke set kliniske konsekvenser af de farmakokinetiske lægemiddelinteraktioner ved sammenligning af hyppigheden af afstødning af transplantat eller tab af transplantat eller bivirkningsprofilen mellem mycophenolatmofetil-patienter med og uden samtidig telmisartan-medicinering.

Ganciclovir
Baseret på resultaterne fra et studie med enkeltdosis-administration af anbefalede doser af oral mycophenolatmofetil og intravenøst ganciclovir og de kendte virkninger af nedsat nyrefunktion på mycophenolatmofetils og ganciclovirs farmakokinetik (se pkt. 4.2), forudses det at samtidig administration af disse lægemidler (som konkurrerer om den renale tubulære ekskretionsmekanisme) vil medføre forhøjelser af MPAG‑ og ganciclovir-koncentrationerne. Der forudses ingen væsentlig ændring af MPAs farmakokinetik, og dosisjustering af mycophenolatmofetil er ikke nødvendig. Hos patienter med nedsat nyrefunktion, som får mycophenolatmofetil og ganciclovir, eller dets prodrugs, f.eks. valganciclovir, samtidig, bør dosisanbefalingerne for ganciclovir følges og patienterne bør monitoreres omhyggeligt.

Orale antikonceptionsmidler
Farmakodynamikken og farmakokinetikken af orale antikonceptionsmidler blev ikke påvirket i klinisk relevant grad ved samtidig administration af mycophenolatmofetil (se også pkt. 5.2).

Rifampicin
Hos patienter, som ikke fik ciclosporin, sås ved samtidig administration af mycophenolatmofetil og rifampicin et fald på 18‑70 % i MPA‑eksponeringen (AUC0-12 timer). For at opretholde den kliniske effekt anbefales det at MPA‑eksponeringen overvåges, og mycophenolatmofetil doserne justeres i forhold til dette, når rifampicin administreres samtidigt.

Sevelamer
Når mycophenolatmofetil blev administreret samtidig med sevelamer, faldt MPA‑Cmax og AUC0‑12 timer med henholdsvis 30 % og 25 %, dog uden at dette havde kliniske konsekvenser (f.eks. i form af transplantatafstødning). Mycophenolatmofetil bør imidlertid administreres mindst én time før eller tre timer efter indtagelsen af sevelamer for at minimere dets indvirkning på MPA-absorptionen. Der er ingen data for administrationen af mycophenolatmofetil med andre fosfatbindere end sevelamer.

Tacrolimus
Hos levertransplanterede patienter, der indledningsvis blev behandlet med mycophenolatmofetil og tacrolimus samtidigt, blev MPAs Cmax og AUC, mycophenolatmofetil aktive metabolit, ikke signifikant påvirket af den samtidige administration af tacrolimus. I modsætning hertil blev AUC for tacrolimus øget med ca. 20 %, når flere mycophenolatmofetil-doser (1,5 g to gange dagligt) blev givet til levertransplanterede patienter, som fik tacrolimus. Hos nyretransplanterede patienter blev tacrolimus-koncentrationen imidlertid tilsyneladende ikke påvirket af mycophenolatmofetil (se også pkt. 4.4).

Levende vacciner
Levende vacciner må ikke gives til patienter med nedsat immunforsvar. Antistofresponset overfor andre vacciner kan nedsættes (se også pkt. 4.4).

Pædiatrisk population
Interaktionsstudier er kun udført hos voksne.

Potentielle interaktioner
Samtidig administration af probenecid og mycophenolatmofetil forhøjer MPAGs plasma‑AUC 3 gange hos aber. Derfor kan andre stoffer, der vides at udskilles ved renal tubulær sekretion, konkurrere med MPAG og derved forhøje plasmakoncentrationerne af MPAG eller det andet stof, der udskilles ved tubulær sekretion.

4.6	Fertilitet, graviditet og amning

Kvinder i den fødedygtige alder
Indtagelse af mycophenolatmofetil under graviditet skal undgås. Derfor skal kvinder i den fødedygtige alder anvende mindst én form for pålidelig antikonception (se pkt. 4.3), inden behandlingen påbegyndes, under behandlingen og i seks uger efter behandlingsophør, medmindre seksuel afholdenhed er den valgte form for prævention. Samtidig brug af to komplementære former for kontraception er foretrukket.

Graviditet
Mycophenolatmofetil er kontraindiceret under graviditet, medmindre der ikke findes en hensigtsmæssig alternativ behandling, og for at udelukke en uønsket anvendelse under graviditet må behandling ikke initieres, uden at en negativ graviditetstest foreligger (se pkt. 4.3).

Når behandlingen initieres, skal fertile kvinder informeres om den øgede risiko for abort og medfødte misdannelser, og de skal vejledes omkring prævention og graviditetsplanlægning.

Før behandlingen initieres, skal fertile kvinder have to negative graviditetstests (serum eller urin) med en sensitivitet på mindst 25 mIE/ml for at udelukke en uønsket mycophenolat-eksponering for et foster. Det anbefales, at test nummer 2 skal udføres 8‑10 dage efter den første test. Ved modtagelse af transplantater fra afdøde donorer, kan det på grund af tidspunktet for tilgængeligheden af transplantationsorganet, ikke altid være muligt at udføre to tests 8‑10 dage efter hinanden, inden behandlingen initieres. Hvis det er tilfældet, skal en graviditetstest udføres umiddelbart før behandlingen initieres og en yderligere test 8‒10 dage senere. En ny graviditetstest skal udføres som klinisk indiceret (f.eks. efter rapportering af manglende antikonception). Resultaterne af alle graviditetstests skal diskuteres med patienten. Patienterne skal informeres om straks at kontakte deres læge, hvis graviditet opstår.

Mycophenolat har en potent teratogen virkning hos mennesker med en øget risiko for spontane aborter og medfødte misdannelser ved eksponering under graviditet:
· Spontane aborter er rapporteret hos 45 til 49 % af de gravide kvinder, som var eksponeret for mycophenolatmofetil, sammenlignet med en hyppighed på 12 til 33 % hos patienter, der havde gennemgået en transplantation af solide organer, og som blev behandlet med andre immunsuppressiva end mycophenolatmofetil.
· Baseret på litteraturrapporter forekom misdannelser hos 23 til 27 % af levendefødte børn, hvor moderen var eksponeret for mycophenolatmofetil under graviditet (sammenlignet med 2 til 3 % hos levendefødte børn i hele populationen og ca. 4 til 5 % hos patienter, der havde gennemgået en transplantation af solide organer, og som blev behandlet med andre immunsuppressiva end mycophenolatmofetil).

Efter markedsføring er der observeret medfødte misdannelser, herunder rapporter om multiple misdannelser hos børn af patienter, som under graviditeten var blevet behandlet med mycophenolat i kombination med andre immunsuppressiva. Følgende misdannelser blev hyppigst rapporteret:
· Abnormiteter i ørerne (f.eks. abnormt formet eller manglende ydre øre), tillukning af øregangen (mellemøret);
· Misdannelser i ansigtet såsom læbespalte, ganespalte, mikrognati og hypertelorisme;
· Abnormiteter i øjnene (f.eks. coloboma);
· Medfødt hjertesygdom såsom atriale og ventrikulære septumdefekter;
· Misdannelser af fingre (f.eks. polydaktyli, syndaktyli);
· Trakeo-øsofageale misdannelser (f.eks. øsofagusatresi);
· Misdannelser i nervesystemet såsom rygmarvsbrok;
· Renale abnormiteter.

Derudover har der været enkelte rapporter om følgende misdannelser:
· Mikroftalmi;
· Medfødt plexus choriodeus-cyste;
· Septum pellucidum agenesi;
· Nervus olfactorius agenesi.

Dyrestudier har vist reproduktionstoksicitet (se pkt. 5.3).

Amning
Begrænsede data viser, at mycophenolsyre udskilles i human mælk. På grund af risikoen for alvorlige bivirkninger af mycophenolsyre hos ammende spædbørn, er behandlingen kontraindiceret hos ammende mødre (se pkt. 4.3).

Mænd
Den begrænsede, tilgængelige kliniske evidens indikerer ikke en øget risiko for misdannelser eller abort efter faderens eksponering for mycophenolatmofetil.

MPA er et stærkt teratogen. Det vides ikke, om MPA findes i sæd. Beregninger baseret på dyredata viser, at den maksimale mængde af MPA, der potentielt kunne overføres til kvinden, er så lav, at det sandsynligvis ikke vil have effekt. Mycophenolat har vist sig at være genotoksisk i dyrestudier ved koncentrationer, der kun overstiger de menneskelige terapeutiske eksponeringer med små marginer, således at risikoen for genotoksiske virkninger på sædceller ikke helt kan udelukkes.

Derfor anbefales det som sikkerhedsforanstaltning, at seksuelt aktive mandlige patienter eller deres kvindelige partnere anvender pålidelig kontraception under behandling af den mandlige patient og i mindst 90 dage efter ophør af mycophenolatmofetil. Kvalificerede sundhedspersoner bør gøre mandlige patienter med reproduktivt potentiale opmærksomme på og tale med dem om de potentielle risici ved at blive far til et barn.



Fertilitet
Mycophenolatmofetil havde ingen effekt på fertiliteten hos hanrotter ved orale doser op til 20 mg/kg/dag. Den systemiske eksponering ved denne dosis repræsenterer 2‑3 gange den kliniske eksponering ved den anbefalede kliniske dosis på 2 g dagligt til nyretransplanterede patienter og 1,3‑2 gange den kliniske eksponering ved den anbefalede kliniske dosis på 3 g dagligt til hjertetransplanterede patienter. I et studie af fertilitet og reproduktion udført hos hunrotter forårsagede orale doser på 4,5 mg/kg/dag misdannelser (herunder anophthalmi, agnathi og hydrocephalus) hos det første generationsafkom ved fravær af maternel toksicitet. Den systemiske eksponering ved denne dosis var ca. 0,5 gange den kliniske eksponering ved den anbefalede kliniske dosis på 2 g dagligt til nyretransplanterede patienter og ca. 0,3 gange den kliniske eksponering ved den anbefalede kliniske dosis på 3 g dagligt til hjertetransplanterede patienter. Der var ingen tydelig påvirkning af fertilitets‑ eller reproduktionsparametre hos moderdyrene og den følgende generation.

4.7	Virkning på evnen til at føre motorkøretøj og betjene maskiner
Ikke mærkning.
Mycophenolatmofetil påvirker i moderat grad evnen til at føre motorkøretøj og betjene maskiner.
Behandlingen kan forårsage somnolens, konfusion, svimmelhed, tremor eller hypotension, og patienterne bør derfor tilrådes forsigtighed, når de fører motorkøretøj eller betjener maskiner.

4.8	Bivirkninger

Resumé af sikkerhedsprofilen
Diarré (op til 52,6 %), leukopeni (op til 45,8 %), bakterieinfektioner (op til 39,9 %) og opkastning (op til 39,1 %) var blandt de mest almindelige og/eller alvorlige bivirkninger i forbindelse med administration af mycophenolatmofetil i kombination med ciclosporin og kortikosteroider. Der er også tegn på større hyppighed af visse typer infektioner (se pkt. 4.4).

Tabel over bivirkninger
Bivirkninger fra de kliniske studier og efter markedsføring er angivet i tabel 1 efter MedDRA systemorganklasse og hyppighed. Den tilsvarende hyppighedskategori for hver bivirkning er baseret på følgende konvention: meget almindelig (≥ 1/10), almindelig (≥ 1/100 til < 1/10), ikke almindelig (≥ 1/1.000 til < 1/100), sjælden (≥ 1/10.000 til < 1/1.000) og meget sjælden (< 1/10.000). Da der er observeret store forskelle i hyppigheden af nogle bivirkninger på tværs af de forskellige transplantatindikationer, er hyppighederne angivet separat for nyre‑, lever‑ og hjertetransplanterede patienter.



Tabel 1. Bivirkninger fra studier af mycophenolatmofetil-behandling hos voksne og unge eller ved overvågning efter markedsføring

	Bivirkning (MedDRA)
Systemorganklasse
	Nyretransplantat
	Levertransplantat
	Hjertetransplantat

	
	Hyppighed
	Hyppighed
	Hyppighed

	Infektioner og parasitære sygdomme

	Bakterielle infektioner
	Meget almindelig
	Meget almindelig
	Meget almindelig

	Svampeinfektioner
	Almindelig
	Meget almindelig
	Meget almindelig

	Protozoale infektioner
	Ikke almindelig
	Ikke almindelig
	Ikke almindelig

	Virale infektioner
	Meget almindelig
	Meget almindelig
	Meget almindelig

	Benigne, maligne og uspecificerede neoplasmer (inkl. cyster og polypper)

	Benignt neoplasme af huden
	Almindelig
	Almindelig
	Almindelig

	Lymfom
	Ikke almindelig
	Ikke almindelig
	Ikke almindelig

	Lymfoproliferativ sygdom
	Ikke almindelig
	Ikke almindelig
	Ikke almindelig

	Neoplasme
	Almindelig
	Almindelig
	Almindelig

	Hudkræft
	Almindelig
	Ikke almindelig
	Almindelig

	Blod og lymfesystem

	Anæmi
	Meget almindelig
	Meget almindelig
	Meget almindelig

	Pure red cell aplasia (PRCA)
	Ikke almindelig
	Ikke almindelig
	Ikke almindelig

	Knoglemarvssvigt
	Ikke almindelig
	Ikke almindelig
	Ikke almindelig

	Ecchymose
	Almindelig
	Almindelig
	Meget almindelig

	Leukocytose
	Almindelig
	Meget almindelig
	Meget almindelig

	Leukopeni
	Meget almindelig
	Meget almindelig
	Meget almindelig

	Pancytopeni
	Almindelig
	Almindelig
	Ikke almindelig

	Pseudolymfom
	Ikke almindelig
	Ikke almindelig
	Almindelig

	Trombocytopeni
	Almindelig
	Meget almindelig
	Meget almindelig

	Metabolisme og ernæring

	Acidose
	Almindelig
	Almindelig
	Meget almindelig

	Hyperkolesterolæmi
	Meget almindelig
	Almindelig
	Meget almindelig

	Hyperglykæmi
	Almindelig
	Meget almindelig
	Meget almindelig

	Hyperkaliæmi
	Almindelig
	Meget almindelig
	Meget almindelig

	Hyperlipidæmi
	Almindelig
	Almindelig
	Meget almindelig

	Hypocalcæmi
	Almindelig
	Meget almindelig
	Almindelig

	Hypokaliæmi
	Almindelig
	Meget almindelig
	Meget almindelig

	Hypomagnesiæmi
	Almindelig
	Meget almindelig
	Meget almindelig

	Hypofosfatæmi
	Meget almindelig
	Meget almindelig
	Almindelig

	Hyperurikæmi
	Almindelig
	Almindelig
	Meget almindelig

	Arthritis urica
	Almindelig
	Almindelig
	Meget almindelig

	Vægttab
	Almindelig
	Almindelig
	Almindelig

	Psykiske forstyrrelser

	Konfusion
	Almindelig
	Meget almindelig
	Meget almindelig

	Depression
	Almindelig
	Meget almindelig
	Meget almindelig

	Insomni
	Almindelig
	Meget almindelig
	Meget almindelig

	Agitation
	Ikke almindelig
	Almindelig
	Meget almindelig

	Angst
	Almindelig
	Meget almindelig
	Meget almindelig

	Abnorme tanker
	Ikke almindelig
	Almindelig
	Almindelig

	Nervesystemet

	Svimmelhed
	Almindelig
	Meget almindelig
	Meget almindelig

	Hovedpine
	Meget almindelig
	Meget almindelig
	Meget almindelig

	Hypertoni
	Almindelig
	Almindelig
	Meget almindelig

	Paræstesier
	Almindelig
	Meget almindelig
	Meget almindelig

	Somnolens
	Almindelig
	Almindelig
	Meget almindelig

	Tremor
	Almindelig
	Meget almindelig
	Meget almindelig

	Konvulsion
	Almindelig
	Almindelig
	Almindelig

	Dysgeusi
	Ikke almindelig
	Ikke almindelig
	Almindelig

	Hjerte

	Takykardi
	Almindelig
	Meget almindelig
	Meget almindelig

	Vaskulære sygdomme

	Hypertension
	Meget almindelig
	Meget almindelig
	Meget almindelig

	Hypotension
	Almindelig
	Meget almindelig
	Meget almindelig

	Lymfocele
	Ikke almindelig
	Ikke almindelig
	Ikke almindelig

	Venetrombose
	Almindelig
	Almindelig
	Almindelig

	Vasodilatation
	Almindelig
	Almindelig
	Meget almindelig

	Luftveje, thorax og mediastinum

	Bronkiektasi
	Ikke almindelig
	Ikke almindelig
	Ikke almindelig

	Hoste
	Meget almindelig
	Meget almindelig
	Meget almindelig

	Dyspnø
	Meget almindelig
	Meget almindelig
	Meget almindelig

	Interstitiel lungesygdom
	Ikke almindelig
	Meget sjælden
	Meget sjælden

	Pleural effusion
	Almindelig
	Meget almindelig
	Meget almindelig

	Lungefibrose
	Meget sjælden
	Ikke almindelig
	Ikke almindelig

	Mave-tarm-kanalen

	Abdominal distension
	Almindelig
	Meget almindelig
	Almindelig

	Abdominalsmerter
	Meget almindelig
	Meget almindelig
	Meget almindelig

	Colitis
	Almindelig
	Almindelig
	Almindelig

	Obstipation
	Meget almindelig
	Meget almindelig
	Meget almindelig

	Nedsat appetit
	Almindelig
	Meget almindelig
	Meget almindelig

	Diarré
	Meget almindelig
	Meget almindelig
	Meget almindelig

	Dyspepsi
	Meget almindelig
	Meget almindelig
	Meget almindelig

	Oesophagitis
	Almindelig
	Almindelig
	Almindelig

	Opstød
	Ikke almindelig
	Ikke almindelig
	Almindelig

	Flatulens
	Almindelig
	Meget almindelig
	Meget almindelig

	Gastritis
	Almindelig
	Almindelig
	Almindelig

	Gastrointestinal blødning
	Almindelig
	Almindelig
	Almindelig

	Mavesår
	Almindelig
	Almindelig
	Almindelig

	Gingival hyperplasi
	Almindelig
	Almindelig
	Almindelig

	Ileus
	Almindelig
	Almindelig
	Almindelig

	Mundsår
	Almindelig
	Almindelig
	Almindelig

	Kvalme
	Meget almindelig
	Meget almindelig
	Meget almindelig

	Pankreatitis
	Ikke almindelig
	Almindelig
	Ikke almindelig

	Stomatitis
	Almindelig
	Almindelig
	Almindelig

	Opkastning
	Meget almindelig
	Meget almindelig
	Meget almindelig

	Immunsystemet

	Hypersensitivitet
	Ikke almindelig
	Almindelig
	Almindelig

	Hypogammaglobulinæmi
	Ikke almindelig
	Meget sjælden
	Meget sjælden

	Lever og galdeveje

	Forhøjede basiske phosphataser
	Almindelig
	Almindelig
	Almindelig

	Forhøjet lactatdehydrogenase
	Almindelig
	Ikke almindelig
	Meget almindelig

	Forhøjede leverenzymer
	Almindelig
	Meget almindelig
	Meget almindelig

	Hepatitis
	Almindelig
	Meget almindelig
	Ikke almindelig

	Hyperbilirubinæmi
	Almindelig
	Meget almindelig
	Meget almindelig

	Gulsot
	Ikke almindelig
	Almindelig
	Almindelig

	Hud og subkutane væv

	Akne
	Almindelig
	Almindelig
	Meget almindelig

	Alopeci
	Almindelig
	Almindelig
	Almindelig

	Udslæt
	Almindelig
	Meget almindelig
	Meget almindelig

	Hud hypertrofi
	Almindelig
	Almindelig
	Meget almindelig

	Knogler, led, muskler og bindevæv

	Artralgi
	Almindelig
	Almindelig
	Meget almindelig

	Muskelsvækkelse
	Almindelig
	Almindelig
	Meget almindelig

	Nyrer og urinveje

	Forhøjet serumkreatinin
	Almindelig
	Meget almindelig
	Meget almindelig

	Forhøjet serumcarbamid
	Ikke almindelig
	Meget almindelig
	Meget almindelig

	Hæmaturi
	Meget almindelig
	Almindelig
	Almindelig

	Nedsat nyrefunktion
	Almindelig
	Meget almindelig
	Meget almindelig

	Almene symptomer og reaktioner på administrationsstedet

	Asteni
	Meget almindelig
	Meget almindelig
	Meget almindelig

	Kulderystelser
	Almindelig
	Meget almindelig
	Meget almindelig

	Ødemer
	Meget almindelig
	Meget almindelig
	Meget almindelig

	Brok
	Almindelig
	Meget almindelig
	Meget almindelig

	Utilpashed
	Almindelig
	Almindelig
	Almindelig

	Smerter
	Almindelig
	Meget almindelig
	Meget almindelig

	Feber
	Meget almindelig
	Meget almindelig
	Meget almindelig

	Akut inflammatorisk syndrom associeret med de novo-purinsyntesehæmmere
	Ikke almindelig
	Ikke almindelig
	Ikke almindelig



Beskrivelse af udvalgte bivirkninger

Maligniteter
Patienter, der får immunsuppressiv behandling med kombinationer af lægemidler, herunder mycophenolatmofetil, har forøget risiko for at udvikle lymfomer og andre maligne lidelser, især i huden (se pkt. 4.4). Sammenlignet med data efter 1 år viste sikkerhedsdata for 3 år ingen uventede ændringer mht. hyppighed af malignitet hos nyre‑ og hjertetransplanterede patienter. Levertransplanterede patienter blev fulgt i mindst 1 år, men i mindre end 3 år.

Infektioner
Alle patienter, som bliver behandlet med immunsuppressiva, har forhøjet risiko for bakterielle, virale og svampeinfektioner (hvoraf nogle kan forårsage dødelige tilstande), herunder dem, der skyldes opportunistiske mikroorganismer og latent viral reaktivering. Risikoen øges med stigende immunsuppressiv belastning (se pkt. 4.4). De mest alvorlige infektioner var sepsis, peritonitis, meningitis, endocarditis, tuberkulose og atypisk mykobakteriel infektion. I kontrollerede kliniske studier hos nyre‑, hjerte‑ og levertransplanterede patienter, som blev fulgt i mindst 1 år, var de almindeligste opportunistiske infektioner hos patienter, som fik mycophenolatmofetil (2 g eller 3 g dagligt) sammen med andre immunsupprimerende stoffer, mukokutane candida-infektioner, CMV‑viræmi/syndrom og herpes simplex-infektioner. Andelen af patienter med CMV‑viræmi/syndrom var 13,5 %. Tilfælde af BK‑virus associeret med nefropati såvel som tilfælde af JC‑virus associeret med progressiv multifokal leukoencefalopati (PML) er blevet rapporteret hos patienter, der behandles med immunsuppressiva herunder mycophenolatmofetil.

Blod og lymfesystem
Cytopenier, herunder leukopeni, anæmi, trombocytopeni og pancytopeni, er kendte risici associeret med mycophenolatmofetil og kan forårsage eller medvirke til infektioner og blødninger (se pkt. 4.4). Agranulocytose og neutropeni er rapporteret; derfor tilrådes regelmæssig monitorering af patienter i behandling med mycophenolatmofetil (se pkt. 4.4). Der har været indberetninger om aplastisk anæmi og knoglemarvssvigt hos patienter behandlet med mycophenolatmofetil, hvor nogle har været dødelige.

Tilfælde af pure red cell aplasia (PRCA) er rapporteret hos patienter behandlet med mycophenolatmofetil (se pkt. 4.4)

Isolerede tilfælde af abnorm neutrofil morfologi, herunder den erhvervede Pelger-Huet-anomali, er observeret hos patienter behandlet med mycophenolatmofetil. Ændringerne er ikke associerede med en svækket neutrofil funktion. Hæmatologiske analyser antyder, at disse ændringer er et ”venstre skift” i modenhed af neutrofilerne, som fejlagtigt kan blive tolket som et tegn på infektion hos immunsupprimerede patienter, såsom dem der behandles med mycophenolatmofetil.

Mave-tarm-kanalen
De mest alvorlige bivirkninger i fordøjelsessystemet var ulceration og blødninger, som er velkendte risici associeret med mycophenolatmofetil. Sår i munden, spiserøret, mavesækken, duodenum og tarmene, ofte forværret af blødninger, såvel som hæmatemese, melæna og hæmoragisk gastritis og colitis blev indberettet som almindelige bivirkninger i de pivotale kliniske studier. De mest almindelige bivirkninger i fordøjelsessystemet var diarré, kvalme og opkastning. Endoskopi af patienter med mycophenolatmofetil-relateret diarré har identificeret isolerede tilfælde af intestinal villøs atrofi (se pkt. 4.4).

Hypersensitivitet
Hypersensitive reaktioner, herunder angioneurotisk ødem og anafylaktiske reaktioner, er blevet rapporteret.



Graviditet, puerperium og den perinatale periode
Der er rapporteret tilfælde af spontan abort hos patienter, som har været eksponeret for mycophenolatmofetil, hovedsagelig i første trimester (se pkt. 4.6).

Medfødte misdannelser
Efter markedsføring er der blevet observeret medfødte misdannelser hos børn af patienter, der har været eksponeret for mycophenolat i kombination med andre immunsuppressiva (se pkt. 4.6).

Luftveje, thorax og mediastinum
Der er rapporteret om enkelte tilfælde af interstitiel lungesygdom og lungefibrose hos patienter, som fik mycophenolatmofetil i kombination med andre immunsuppressiva. Nogle af tilfældene var dødelige. Der er også rapporteret bronkiektasi hos børn og voksne.

Immunsystemet
Hypogammaglobulinæmi er rapporteret hos patienter, der har fået mycophenolatmofetil i kombination med andre immunsuppressiva.

Almene symptomer og reaktioner på administrationsstedet
Ødemer, herunder perifere, ansigts‑ og skrotalødemer, blev indberettet som meget almindelige bivirkninger i de pivotale kliniske studier. Smerter i led og muskler, såsom myalgi, nakke‑ og rygsmerter, blev også indberettet som meget almindelige bivirkninger.

Akut inflammatorisk syndrom associeret med de novo-purinsyntesehæmmere er blevet beskrevet efter markedsføringen som en paradoksal proinflammatorisk reaktion associeret med mycophenolatmofetil og mycophenolsyre, karakteriseret ved feber, artralgi, artritis, muskelsmerter og forhøjede inflammatoriske markører. Kasuistikker fra litteraturen viste hurtig forbedring efter seponering af lægemidlet.

Særlige populationer

Pædiatrisk population
Typen og hyppigheden af bivirkninger blev vurderet i et klinisk studie ved langtidsbehandling, som inkluderede 33 pædiatriske nyretransplanterede patienter i alderen 3 til 18 år, som fik 23 mg/kg mycophenolatmofetil oralt to gange dagligt. Overordnet set svarede sikkerhedsprofilen hos disse 33 børn og unge til den, der blev observeret hos voksne, der havde fået solide organ-allotransplantater.

Tilsvarende observationer blev gjort i et andet klinisk studie, som inkluderede 100 pædiatriske nyretransplanterede patienter i alderen 1 til 18 år. Typen og hyppigheden af bivirkninger hos patienter, som fik 600 mg/m2, op til 1 g/m2 af mycophenolatmofetil oralt to gange dagligt, var sammenlignelig som dem, der blev observeret hos voksne patienter, der fik 1 g mycophenolatmofetil to gange dagligt. En oversigt over de mere hyppigt forekommende bivirkninger er anført nedenfor i tabel 2.



Tabel 2. Oversigt over de mere hyppigt forekommende bivirkninger observeret i studier, der undersøgte mycophenolatmofetil hos 100 pædiatriske nyretransplanterede patienter (alder/overfladeareal-baseret dosering [600 mg/m2, op til 1 g/m2 to gange dagligt.])

	Bivirkning (MedDRA)
Systemorganklasse
	< 6 år (n = 33)
	6‑11 år (n = 34)
	12‑18 år (n = 33)

	Infektioner og parasitære sygdomme
	Meget almindelig
(48,5 %)
	Meget almindelig
(44,1 %)
	Meget almindelig (51,5 %)

	Blod og lymfesystem

	Leukopeni
	Meget almindelig
(30,3 %)
	Meget almindelig
(29,4 %)
	Meget almindelig
(12,1 %)

	Anæmi
	Meget almindelig
(51,5 %)
	Meget almindelig
(32,4 %)
	Meget almindelig
(27,3 %)

	Mave-tarm-kanalen

	Diarré
	Meget almindelig
(87,9 %)
	Meget almindelig
(67,6 %)
	Meget almindelig
(30,3 %)

	Opkastning
	Meget almindelig
(69,7 %)
	Meget almindelig
(44,1 %)
	Meget almindelig
(36,4 %)



Baseret på begrænsede data for delgruppen (33 ud af 100 patienter) var der en større hyppighed af svær diarré (almindelig, 9,1 %), og mukokutane candida-infektioner (meget almindelig, 21,2 %) hos børn under 6 år, sammenlignet med den ældre pædiatriske kohorte, hvor der ikke blev indberettet nogen tilfælde af svær diarre (0,0 %), og mukokutane candida-infektioner blev angivet som almindelig (7,5 %).

En gennemgang af den tilgængelige medicinske litteratur om pædiatriske lever‑ og hjertetransplanterede patienter viser, at typen og hyppigheden af de indberettede bivirkninger er i overensstemmelse med dem, der er observeret hos pædiatriske og voksne patienter efter nyretransplantation.

Meget begrænsede data efter markedsføring indikerer en større hyppighed af følgende bivirkninger hos patienter under 6 år sammenlignet med ældre patienter (se pkt. 4.4):
· lymfomer og andre maligne lidelser, især af posttransplantation lymfoproliferativ sygdom hos hjertetransplanterede patienter.
· blod og lymfesystemlidelser, herunder anæmi og neutropeni hos hjertetransplanterede patienter under 6 år sammenlignet med ældre patienter, og sammenlignet med pædiatriske lever‑ eller nyretransplanterede patienter.
· mave-tarm-sygdomme, herunder diarré og opkastning.

Nyretransplanterede børn under 2 år kan have en større risiko for infektioner og respiratoriske symptomer sammenlignet med ældre patienter. Disse data skal dog tolkes med forsigtighed på grund af et meget begrænset antal indberetninger efter markedsføring vedrørende den samme patient, der lider af adskillige infektioner.

I tilfælde af bivirkninger kan en midlertidig dosisreduktion eller afbrydelse overvejes, hvis det anses for klinisk nødvendigt.



Ældre
Ældre patienter (≥ 65 år) har i almindelighed større risiko for bivirkninger pga. immunsuppression. Ældre patienter, som får mycophenolatmofetil som led i et immunsuppressivt kombinationsregime, kan have større risiko for bivirkninger såsom visse infektioner (herunder vævsinvasiv sygdom forårsaget af cytomegalovirus) og muligvis gastrointestinal blødning og lungeødem, sammenlignet med yngre individer.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via

Lægemiddelstyrelsen
Axel Heides Gade 1
DK‑2300 København K
Websted: www.meldenbivirkning.dk

4.9	Overdosering
Der er modtaget rapporter om overdosering med mycophenolatmofetil fra kliniske studier og efter markedsføring. I langt de fleste af disse tilfælde blev der enten ikke rapporteret om bivirkninger, eller de var i overensstemmelse med lægemidlets kendte sikkerhedsprofil, og havde et favorabelt udfald. Der blev dog observeret isolerede alvorlige bivirkninger, herunder et dødeligt tilfælde efter markedsføringen.

Det forventes, at en overdosis af mycophenolatmofetil muligvis kan medføre oversuppression af immunsystemet og dermed forøge modtageligheden over for infektioner og knoglemarvsdepression (se pkt. 4.4). Hvis der udvikles neutropeni, skal administrationen af mycophenolatmofetil afbrydes eller dosis nedsættes (se pkt. 4.4).

Hæmodialyse forventes ikke at kunne fjerne klinisk signifikante mængder MPA eller MPAG. Galdesyrebindende stoffer, som colestyramin, kan fjerne MPA ved at nedsætte den enterohepatiske recirkulation af stoffet (se pkt. 5.2).

4.10	Udlevering
NBS (kun til sygehuse og efter ordination af speciallæger i gastroenterologi og hepatologi, kardiologi, lungesygdomme, nefrologi)


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Immunsuppressive midler, ATC‑kode: L04AA06

Virkningsmekanisme
Mycophenolatmofetil er 2‑morpholinoethyl-esteren af MPA. MPA er en selektiv, ikke‑kompetitiv og reversibel inhibitor af IMPDH og hæmmer derfor de novo-vejen for en guanosin-nucleotid-syntese uden inkorporering i DNA. Da T‑ og B‑lymfocytter i deres proliferation, i modsætning til andre celletyper, der kan anvende alternative veje, er helt afhængige af en de novo-syntese af puriner, har MPA en mere potent cytostatisk virkning på lymfocytter end på andre celler.

Udover hæmningen af IMPDH og den deraf følgende deprivation af lymfocytter, påvirker MPA også cellulære kontrolpunkter, som er ansvarlige for metabolisk programmering af lymfocytter. Det er blevet vist ved at bruge humane CD4+ T‑celler, at MPA skifter transskriptionsaktiviteter i lymfocytter fra et proliferativt stadie til katabolske processer, som er relevante for metabolismen og overlevelse, til et anergisk stadie af T‑celler, hvorved cellerne ikke reagerer på deres specifikke antigen.

5.2	Farmakokinetiske egenskaber

Absorption
Efter oral administration gennemgår mycophenolatmofetil en hurtig og udstrakt absorption og fuldstændig præsystemisk metabolisme til den aktive metabolit, MPA. Som vist ved suppression af akut afstødning efter nyretransplantation er den immunsuppressive virkning af mycophenolatmofetil korreleret til MPA‑koncentrationen. Oral mycophenolatmofetils gennemsnitlige biotilgængelighed, baseret på MPA‑AUC, er 94 % i forhold til intravenøs mycophenolatmofetil. Føde har ingen effekt på absorptionen (MPA‑AUC) af mycophenolatmofetil, når det gives i doser på 1,5 g to gange dagligt til nyretransplanterede patienter. MPA Cmax var dog nedsat med 40 % i nærvær af føde. Mycophenolatmofetil kan ikke måles systemisk i plasma efter oral administration.

Fordeling
Som et resultat af det enterohepatiske kredsløb observeres sekundære stigninger i plasmakoncentrationen af MPA sædvanligvis omkring 6‑12 timer efter indgift. En reduktion af MPA‑AUC på ca. 40 % er associeret til den samtidige administration af colestyramin (4 g tre gange dagligt), hvilket indikerer, at der er en betragtelig enterohepatisk recirkulation.

Ved klinisk relevante koncentrationer er ca. 97 % af MPA bundet til plasma-albumin.

I den tidlige posttransplantationsperiode (< 40 dage efter transplantationen) var den gennemsnitlige MPA‑AUC hos nyre‑, hjerte‑ og levertransplanterede patienter ca. 30 % lavere og Cmax ca. 40 % lavere sammenlignet med den sene posttransplantationsperiode (3‑6 måneder efter transplantationen).

Biotransformation
MPA metaboliseres hovedsageligt af glukuronyltransferase (isoform UGT1A9) til et inaktivt phenolglukuronid af MPA (MPAG). In vivo bliver MPAG omdannet tilbage til frit MPA via det enterohepatiske kredsløb. Et acylglukuronid (AcMPAG) bliver også dannet i mindre omfang. AcMPAG er farmakologisk aktiv og mistænkes for at være ansvarlig for nogle af mycophenolatmofetils bivirkninger (diarré, leukopeni).

Elimination
Ubetydelige mængder af stoffet udskilles som MPA (< 1 % af dosis) i urinen. Oral administration af radioaktivt mærket mycophenolatmofetil resulterede i fuldstændig genfinding af den administrerede dosis med 93 % af den administrerede dosis genfundet i urinen og 6 % genfundet i fæces. Det meste (ca. 87 %) af den administrerede dosis udskilles i urinen som MPAG.

MPA og MPAG i kliniske koncentrationer fjernes ikke ved hæmodialyse. Ved høje MPAG‑plasmakoncentrationer (> 100 µg/ml) fjernes dog mindre mængder MPAG. Galdesyrekompleksdannere, såsom colestyramin, reducerer MPAs AUC ved at interferere med det enterohepatiske kredsløb af lægemidlet (se pkt. 4.9).

MPAs fordeling afhænger af adskillige transportører. Organisk aniontransporterende polypeptider (OATer) og multidrug resistance protein 2 (MRP2) er involverede i fordelingen af MPA; OATP isoformer, MRP2 og brystcancer-resistent protein er transportører som er associeret med glukoroniders galdesekretion. Multidrug resistance protein 1 (MRP1) er ligeledes i stand til at transportere MPA, men synes at være begrænset til absorptionsprocessen. I nyrerne kan MPA og dets metabolitter i vidt omfang interagere med renale organisk aniontransportører.

Enterohepatiske recirkulation interfererer med nøjagtig bestemmelse af MPAs dispositionsparametre, der kan kun angives tilsyneladende værdier. Hos raske frivillige og patienter med autoimmune sygdomme blev der set omtrentlige clearance værdier på henholdsvis 10,6 l/time og 8,27 l/time og værdier for halveringstid på 17 timer. Hos transplantationspatienter var den gennemsnitlige clearance højere (interval fra 11,9‑34,9 l/time) og de gennemsnitlige værdier for halveringstid var kortere (5‑11 timer) med en lille forskel mellem nyre‑, lever‑ eller hjertetransplantationspatienter. Hos de enkelte patienter varierede disse eliminationsparametre baseret på typen af immunsuppressiva, der blev givet samtidig, tid efter transplantation, plasmakoncentration af albumin og nyrefunktion. Disse faktorer forklarer, hvorfor nedsat eksponering formycophenolat ses, når mycophenolatmofetil administreres sammen med ciclosporin (se pkt. 4.5), og hvorfor plasmakoncentrationer har tendens til at stige over tid sammenlignet med, hvad der observeres umiddelbart efter transplantation.

Særlige populationer

Nedsat nyrefunktion
I et enkeltdosisstudie (6 personer per gruppe) blev middelværdi for plasma MPA‑AUC hos personer med svær, kronisk nedsat nyrefunktion (glomerulær filtrationsrate < 25 ml/min/1,73 m2) observeret til 28‑75 % højere i forhold til middelværdierne hos normale, raske forsøgspersoner eller forsøgspersoner med let nedsat nyrefunktion. Middelværdien af MPAG‑AUC efter en enkelt dosis var 3‑6 gange højere hos forsøgspersoner med svært nedsat nyrefunktion end hos forsøgspersoner med let nedsat nyrefunktion eller normale, raske forsøgspersoner svarende til den kendte renale udskillelse af MPAG. Indgift af flere doser af mycophenolatmofetil til patienter med svær, kronisk nedsat nyrefunktion er ikke blevet undersøgt. Der er ingen tilgængelige data for hjerte‑ eller levertransplanterede patienter med svær, kronisk nedsat nyrefunktion.

Forsinket renal transplantatfunktion
Hos patienter med forsinket renal transplantatfunktion post-transplantativt var middelværdi for MPA‑AUC0‑12 timer sammenlignelig med, hvad man så hos posttransplantationspatienter uden forsinket transplantatfunktion. Middelværdien for plasma‑MPAG‑AUC0‑12 timer var 2‑3 gange højere end hos post-transplantationspatienter uden forsinket transplantatfunktion. Der kan være en forbigående stigning i den frie fraktion og i koncentrationen af plasma‑MPA hos patienter med forsinket renal transplantatfunktion. Dosisjustering af mycophenolatmofetil er ikke nødvendig.

Leverinsufficiens
Hos frivillige med alkoholisk cirrhose var de hepatiske MPA‑glukuronideringsprocesser forholdsvis upåvirkede af den hepatiske parenkymsygdom. Virkningen af hepatisk sygdom på disse processer afhænger sandsynligvis af den enkelte sygdom. Hepatisk sygdom med overvejende biliær skade, såsom primær biliær cirrhose, viser en anden virkning.

Pædiatrisk population
Hos 33 pædiatriske nyreallotransplanterede patienter blev det fastslået, at den dosis, der forventes at give en MPA‑AUC0‑12 timer, der er tættest på måleksponeringen på 27,2 t⋅mg/ml, var 600 mg/m2, og at doserne beregnet ud fra estimeret legemsoverflade reducerede den interindividuelle variation (variationskoefficient (CV)) med ca. 10 %. Dosering baseret på legemsoverflade er derfor at foretrække frem for dosering baseret på legemsvægt.

Farmakokinetiske egenskaber blev evalueret hos 55 pædiatriske nyretransplanterede patienter (i alderen 1 til 18 år), som fik 600 mg/m2, op til 1 g/m2 af mycophenolatmofetil oralt to gange dagligt. Med denne dosis opnåedes MPA‑AUC‑værdier tilsvarende dem, der er set hos voksne, nyretransplanterede patienter, som fik 1 g mycophenolatmofetil to gange dagligt i den tidlige og sene posttransplantationsperiode, som anført nedenfor i tabel 3. MPA‑AUC‑værdier mellem pædiatriske aldersgrupper var sammenlignelige i den tidlige og sene posttransplantationsperiode.

For pædiatriske levertransplanterede patienter inkluderede et åbent studie af oral mycophenolatmofetils sikkerhed, tolerabilitet og farmakokinetik 7 evaluerbare patienter, der samtidig modtog ciclosporin og kortikosteroid-behandling. Den dosis, der forventes at opnå en eksponering på 58 t·mg/l i den stabile post-transplantationsperiode, blev estimeret. Den gennemsnitlige standardafvigelse AUC0‑12 (justeret til en dosis på 600 mg/m2) var 47,0±21,8 t·mg/l, justeret Cmax var 14,5±4,21 mg/l, med en mediantid til maksimal koncentration på 0,75 timer. For at opnå AUC0‑12 på 58 t mg/l i den sene post-transplantationsperiode ville en dosis i området 740‑806 mg/m2 to gange dagligt derfor have været nødvendig i studiepopulationen.

En sammenligning af dosisnormaliserede (til 600 mg/m2) MPA‑AUC‑værdier hos 12 pædiatriske nyretransplanterede patienter under 6 år ved 9 måneders posttransplantation med disse værdier hos 7 pædiatriske levertransplanterede patienter [median alder 17 måneder (interval: 10 til 60 måneder ved inkludering)] ved 6 måneder og derover posttransplantation viste, at AUC‑værdierne ved samme dosis i gennemsnit var 23 % lavere hos de pædiatriske leverpatienter, sammenlignet med pædiatriske nyrepatienter. Dette er i overensstemmelse med behovet for højere dosering hos voksne levertransplanterede patienter sammenlignet med voksne nyretransplanterede patienter for at opnå samme eksponering.

Hos voksne transplanterede patienter, der får den samme dosis mycophenolatmofetil, er der tilsvarende MPA‑eksponering blandt nyretransplanterede og hjertetransplanterede patienter. I overensstemmelse med den etablerede lighed i MPA‑eksponering mellem pædiatriske nyretransplanterede og voksne nyretransplanterede patienter ved deres respektive godkendte doser, kunne det påvises, at MPA‑eksponering ved den anbefalede dosis vil være tilsvarende hos pædiatriske hjertetransplanterede og voksne hjertetransplanterede patienter.



Tabel 3. Beregnet middelværdi af MPA PK-parametre efter alder og tid efter transplantation (nyre)

	Aldersgruppe (n)
	Justeret Cmax mg/lA gennemsnit ± SD
	Justeret AUC0‑12 t mg/l gennemsnit ± SD (CI)A

	Dag 7
	
	
	

	< 6 år
	(17)
	13,2±7,16
	27,4±9,54 (22,8‑31,9)

	6‑< 12 år
	(16)
	13,1±6,30
	33,2±12,1 (27,3‑39,2)

	12‑18 år
	(21)
	11,7±10,7
	26,3±9,14 (22,3‑30,3)D

	p‑værdiB
	
	-
	-

	< 2 årC
	(6)
	10,3±5,80
	22,5±6,68 (17,2‑27,8)

	> 18 år
	(141)
	
	27,2±11,6

	Måned 3
	
	
	

	< 6 år
	(15)
	22,7±10,1
	49,7±18,2

	6‑< 12 år
	(14)E
	27,8±14,3
	61,9±19,6

	12‑18 år
	(17)
	17,9±9,57
	53,6±20,2F

	p‑værdiB
	
	-
	-

	< 2 årC
	(4)
	23,8±13,4
	47,4±14,7

	> 18 år
	(104)
	
	50,3±23,1

	Måned 9
	
	
	

	< 6 år
	(12)
	30,4±9,16
	60,9±10,7

	6‑< 12 år
	(11)
	29,2±12,6
	66,8±21,2

	12‑18 år
	(14)
	18,1±7,29
	56,7±14,0

	p‑værdiB
	
	0,004
	-

	< 2 årC
	(4)
	25,6±4,25
	55,8±11,6

	> 18 år
	(70)
	
	53,5±18,3


AUC0‑12 timer = areal under plasmakoncentrationskurven fra tiden 0 timer til tiden 12 timer; CI = konfidensinterval; Cmax = maksimal koncentration; MPA = mycophenolsyre; SD = standardafvigelse; n = antal patienter.
A 	Hos de pædiatriske aldersgrupper justeres Cmax og AUC0‑12 timer til en dosis på 600 mg/m2 (95 % konfidensintervaller (CI’er) for AUC0‑12 timer. kun dag 7); hos den voksne aldersgruppe justeres AUC0‑12 timer til en dosis på 1 g.
B 	p‑værdien repræsenterer den kombinerede p‑værdi for de tre store pædiatriske aldersgrupper og noteres kun, hvis den er signifikant (p < 0,05).
C 	< 2‑årsgruppen er en delgruppe af < 6‑årsgruppen: der blev ikke foretaget statistiske sammenligninger.
D 	n = 20.
E 	Data for én patient var ikke tilgængelige på grund af en fejl i prøveudtagningen.
F 	n = 16.

Ældre
Farmakokinetikken af mycophenolatmofetil og dets metabolitter er ikke observeret at være anderledes hos ældre patienter (³ 65 år) sammenlignet med yngre transplanterede patienter.

Patienter, som tager orale kontraceptiva
Et studie om samtidig administration af mycophenolatmofetil (1 g to gange dagligt) og orale kontraceptiva af kombinationstypen indeholdende ethinylestradiol (0,02‑0,04 mg) og levonorgestrel (0,05‑0,20 mg), desogestrel (0,15 mg) eller gestoden (0,05‑0,10 mg) hos 18 ikke‑transplanterede kvinder (som ikke fik andre immunsuppressiva) i 3 konsekutive menstruationscykler viste ingen klinisk relevant påvirkning af mycophenolatmofetil på den ovulationshæmmende virkning af de orale kontraceptiva. Serumniveauet af LH, FSH og progesteron blev ikke signifikant påvirket. Farmakokinetikken af orale kontraceptiva påvirkedes ikke i klinisk relevant grad ved samtidig administration af mycophenolatmofetil (se også pkt. 4.5).

5.3	Non-kliniske sikkerhedsdata
I forsøgsmodeller var mycophenolatmofetil ikke tumordannende. Den i dyre-karcinogenicitetsstudier højest testede dosis resulterede i ca. 2‑3 gange den systemiske eksponering (AUC eller Cmax), der er observeret hos nyretransplanterede patienter, der fik den anbefalede kliniske dosis på 2 g dagligt og 1,3‑2 gange den systemiske eksponering (AUC eller Cmax) observeret hos hjertetransplanterede patienter, der fik den anbefalede kliniske dosis på 3 g dagligt.

To genotoksicitetstests (in vitro muselymfomtest og in vivo museknoglemarvs-mikronukleustest) viste, at mycophenolatmofetil potentielt kan forårsage kromosomaberrationer. Det kan skyldes den farmakodynamiske effekt, dvs. hæmning af nukleotidsyntesen i sensitive celler. Andre in vitro-tests for genmutation kunne ikke påvise genotoksisk aktivitet.

Ved teratologiske studier på rotter og kaniner forekom der føtal resorption og misdannelser hos rotter ved 6 mg/kg/dag (inkl. anophthalmi, agnathi og hydrocephalus) og hos kaniner ved 90 mg/kg/dag (inkl. kardiovaskulære og nyreanomalier, såsom cordis ectopia og ectopiske nyrer og diafragma og umbilical brok) med fravær af maternel toksicitet. Den systemiske eksponering på disse niveauer er omtrent lig med eller mindre end 0,5 gange den kliniske eksponering ved den anbefalede dosis på 2 g dagligt til nyretransplanterede patienter og ca. 0,3 gange den kliniske eksponering ved den anbefalede kliniske dosis på 3 g dagligt til hjertetransplanterede patienter (se pkt. 4.6).

De hæmopoietiske og lymfoide organsystemer var de første primære organer, der blev afficeret i de toksikologiske studier, der blev foretaget med mycophenolatmofetil på rotter, mus, hunde og aber. Disse effekter forekom ved systemiske eksponeringsniveauer som er lig med eller mindre end de kliniske niveauer ved den anbefalede dosis på 2 g dagligt til nyretransplanterede patienter. Gastrointestinale virkninger blev observeret hos hunde ved systemiske niveauer lig med eller mindre end det kliniske niveau ved den anbefalede dosis. Dehydreringslignende gastrointestinale‑ og nyrepåvirkninger blev også observeret hos aber ved de højeste doser (systemiske niveauer lig med eller større end kliniske niveauer). Den non‑kliniske toksikologiske profil af mycophenolatmofetil forekommer i overensstemmelse med bivirkninger observerede i de humane kliniske studier som nu fremviser bivirkningsdata, der er mere relevante for en patientpopulation (se pkt. 4.8).

Miljørisikovurdering
Miljørisikovurderingsundersøgelser har vist, at det aktive stof, MPA, kan have en risiko for grundvand via filtrering.




6.	FARMACEUTISKE OPLYSNINGER

6.1	Hjælpestoffer

Mycophenolatmofetil kapsler
Croscarmellosenatrium
Pregelatineret majsstivelse
Povidon (K‑90)
Magnesiumstearat

Kapselskaller (hætte)
Titandioxid (E171)
Indigocarmin (E132)
Gelatine
Natriumlaurilsulfat

Kapselskaller (krop)
Titandioxid (E171)
Gelatine
Natriumlaurilsulfat
Jernoxid, rød (E172)
Jernoxid, gul (E172)

Printblæk:
Shellac
Jernoxid, sort (E172)
Kaliumhydroxid

6.2	Uforligeligheder
Ikke relevant.

6.3	Opbevaringstid
48 måneder.

6.4	Særlige opbevaringsforhold
Opbevares i den originale yderpakning for at beskytte mod fugt.

6.5	Emballagetype og pakningsstørrelser
PVDC‑belagt PVC‑film/aluminiumblistere med 10 kapsler, leveres i pakninger med 100 eller 300 kapsler pr. æske.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Dette lægemiddel kan udgøre en risiko for miljøet (se pkt. 5.3). Ikke anvendt lægemiddel samt affald heraf skal bortskaffes i henhold til lokale retningslinjer.



7.	INDEHAVER AF MARKEDSFØRINGSTILLADELSEN
EQL Pharma AB
Stortorget 1
222 23 Lund
Sverige

8.	MARKEDSFØRINGSTILLADELSESNUMMER (-NUMRE)
75906

9.	DATO FOR FØRSTE MARKEDSFØRINGSTILLADELSE
24. september 2026

10.	DATO FOR ÆNDRING AF TEKSTEN
-

